Zabbuli.
107.
Mwebaze Mukama, kubanga mulungi; okwagala kwe kubeerera emirembe gyonna. 
Kale abanunule ba Mukama boogere bwe batyo; abo be yanunula mu mikono gy’abalabe; 
abo be yakuŋŋaanya mu mawanga; okuva Ebugwanjuba n’Ebuvanjuba, n’okuva obukiikakkono ne mu bukiikaddyo. 
Abamu baataataaganira mu malungu nga babuliddwa ekkubo eribatwala ku kibuga gye banaabeeranga. 
Baalumwa ennyonta n’enjala, obulamu bwabwe ne butandika okusereba. 
Bwe batyo ne bakaabira Mukama nga bali mu kabi; n’abawonya mu kweraliikirira kwabwe. 
Yabakulembera butereevu n’abatuusa mu kibuga mwe baabeera. 
Kale singa beebazanga Mukama olw’okwagala kwe okutaggwaawo, n’olw’eby’ekitalo by’akolera abaana b’abantu! 
Kubanga abalina ennyonta abanywesa, n’abayala abakkusa ebirungi. 
Abamu baatuulanga mu kizikiza ne mu kisiikirize eky’okufa; abasibiddwa mu byuma era abali mu nnaku ennyingi; 
kubanga baajeemera ekigambo kya Katonda, ne banyoomoola amagezi g’oyo Ali Waggulu Ennyo. 
Baakozesebwa emirimu egy’amaanyi, emitima gyabwe ne gijjula obuyinike; baagwanga wansi, naye nga tebalina abasitulawo. 
Bwe batyo ne bakaabirira Mukama nga bali mu bizibu byabwe, era n’abawonya; 
n’abaggya mu kizikiza ne mu kisiikirize eky’okufa; n’enjegere ezaali zibasibye n’azikutula. 
Kale singa beebazanga Mukama olw’okwagala kwe okutaggwaawo, n’olwebikolwa bye eby’ekitalo by’akolera abaana b’abantu! 
Kubanga enzigi ez’ebikomo azaasaayasa, n’emitayimbwa egy’ekyuma agimenyamu. 
Abamu baafuuka basirusiru olw’obujeemu bwabwe; ne babonaabona olw’ebikolwa byabwe ebibi. 
Ne batamwa emmere yonna, ne babulako katono ddala okufa. 
Bwe batyo ne bakaabirira Mukama nga bali mu buzibu obwo, n’abawonya. 
Yabatumira ekigambo kye, n’awonya endwadde zaabwe; n’abalokola mu kuzikirira. 
Kale singa beebazanga Mukama olw’okwagala kwe okutaggwaawo, n’olw’ebikolwa bye eby’ekyewuunyo by’akolera abaana b’abantu! 
Bamuleeterenga ebiweebwayo eby’okwebaza, era batendenga ebikolwa bye n’ennyimba ez’essanyu. 
Abalala baasaabalira mu maato ku nnyanja; baali basuubuzi b’oku gayanja aganene. 
Baalaba Mukama bye yakola, ebikolwa bye eby’ekitalo mu buziba bw’ennyanja. 
Kubanga yalagira omuyaga ne gusitula amayengo waggulu. 
Ne gagulumira okutuuka ku ggulu, ate ne gakka wansi mu ddubi; akabenje ne kabayitirira, ne baggwaamu amaanyi. 
Ne beesunda, eruuyi n’eruuyi ne baba ng’omutamiivu atagala; n’amagezi ne gabaggwaako. 
Bwe batyo ne bakaabira Mukama nga bali mu buzibu; n’abawonya mu kweraliikirira kwabwe. 
Omuyaga yagusirisa, ennyanja n’etteeka. 
Ne bajjula essanyu kubanga ennyanja yateeka; n’abakulembera n’abatuusa bulungi ku mwalo gwabwe. 
Kale singa abantu beebazanga Mukama olw’okwagala kwe okutaggwaawo, n’olw’ebikolwa bye eby’ekyewuunyo by’akolera abaana b’abantu! 
Bamugulumizenga ng’abantu bakuŋŋaanye, era bamutenderezenga mu lukiiko lw’abakulu. 
Afuula emigga amalungu, n’emikutu gy’amazzi ne giba ng’ettaka ekkalu, 
ensi engimu n’agifuula olukoola olw’olunnyo olw’obwonoonyi bw’abantu baamu. 
Eddungu yalijjuza ebidiba by’amazzi, n’ensi enkalu n’agikulukusizaamu amazzi, 
abalina enjala n’abateeka omwo, ne beezimbira ekibuga eky’okubeeramu, 
ennimiro zaabwe ne bazisigamu emmere, ne basimba emizabbibu, ne bakungula ebibala bingi. 
Yabawa omukisa gwe, ne beeyongera obungi; n’ebisibo byabwe n’atabiganya kukendeera. 
Ate ne bakendeera obungi, ne bakkakkanyizibwa olw’okujeezebwa, n’okujoogebwa n’okulaba ennaku; 
oyo anyooma n’abakungu, n’ababungeetanyiza mu lukoola omutali kantu. 
Naye abaali mu kwetaaga yabamalako ennaku n’okubonaabona, n’ayaza ezzadde lyabwe ng’ebisibo. 
Abagolokofu, bino babiraba ne basanyuka; naye abakola ebibi bo basirika busirisi. 
Abalina amagezi bonna, bagondere ebigambo bino era bategeere okwagala kwa Mukama okutaggwaawo. 
